‘Hy was skielik ŉ ander Jaco,’ sê ou vriendEdwin Strydom. (Foto: Mariska Nanni / Maroela Media) Toe Edwin Strydom in 2012 by die veroordeelde vroueslaner Jaco Swart se motorhandelonderneming in Gezina begin werk het, het hy Swart as ŉ “nice ou” leer ken. Dít was voordat Swart, wat aan die aanranding op sy vervreemde vrou, Nicoleen, skuldig bevind is, Strydom in 2018 in sy kantoor aangerand het. Die voormalige kollegas en vriende het destyds ook gereeld saamgeoefen en volgens Strydom was Swart ŉ “gelukkige mens, altyd vol grappe en iemand wat ander sou help waar hy kon”. Op die oog af het die Swart-gesin ook vir Strydom “gelukkig” gelyk. Strydom het in 2015 ander geleenthede nagestreef, maar ŉ paar jaar later weer vir Swart gaan werk nadat dieselfde motorhandelonderneming in Pretoria-Noord gevestig is. Dis toe dat hy skielik met “ŉ ander Jaco” gekonfronteer is. Skermskoot uit die video waarin Jaco Swart vir Edwin Strydom aanrand. “Ek weet nie of dit die steroïede of finansiële stres was nie, maar hy was anders. Dis asof sy kop hom gelos het,” het Strydom vandeesweek aan Maroela Media gesê. Swart is in Junie vanjaar ŉ boete van R20 000 deur die streekhof in Pretoria-Noord opgelê, asook drie jaar tronkstraf wat vir vyf jaar opgeskort is, nadat hy aan die aanranding op Nicoleen skuldig bevind is. Van die aanrandings op Nicoleen is ook op video vasgevang, asook ŉ voorval waar Swart Strydom klaarblyklik uit die bloute in sy kantoor aanval terwyl hy op sy rekenaar besig is. “Ek het dit glad nie verwag nie. Ek en Jaco was voorheen al amper in ŉ kaping, en my eerste gedagte toe hy my in die kantoor aanval, was dat ons beroof word. Dit was eers toe ek opstaan dat ek gesien het dis hy. “Ek het nie geweet wat gaan aan nie. Hy het op my geskree en my aangerand. Ek het eers later op die video gesien dat hy my met ŉ stoel geslaan het.” Jaco Swart (links) en Edwin Strydom (regs) was destyds vriende. (Foto: Verskaf) Strydom het probeer kalm bly en nie teruggeslaan nie. Hy is kort ná die voorval daar weg. “In daardie stadium was my dogtertjie nog klein. Ek het net gedink ‘as ek hom nou terugslaan, gaan ek nooit my geld sien nie’. Dit was die Here se genade,” het Strydom gesê. Volgens Strydom skuld Swart hom egter steeds die geld van die kommissie wat hy op agt motors se verkope verdien het. Hy het nooit ŉ saak teen Swart aanhangig gemaak nie omdat hy meen dit hom in elk geval meer sou kos as wat Swart hom skuld. Dieselfde week as die aanranding op Strydom, het Swart Nicoleen ook by dié onderneming aangerand, waarna sy ŉ saak by die polisie ingedien het. Strydom sê hy het later allerhande gerugte gehoor oor waarom Swart glo so kwaad was, onder meer dat Swart gedink het hy en Nicoleen het ŉ verhouding. Skermskoot uit die video waarin Jaco Swart vir Edwin Strydom aanrand. “Daar was geen waarheid daarin nie. Nicoleen was ŉ goeie vrou vir Jaco en is ŉ goeie ma vir hul kinders. Sy het hom altyd ondersteun.” Hy sê hy het ook nie geweet Nicoleen word mishandel nie, aangesien hy en die gesin nie oor en weer gekuier het nie, en hy Nicoleen nie baie gesien het nie. Swart het kort ná sy skuldigbevinding skoonveld verdwyn en dit is steeds onduidelik waar hy hom bevind. Strydom sê hy het geen idee waar Swart kan wees nie, en dat hy jare laas van hom gehoor het. Hy het Swart sowat twee jaar gelede by ŉ kuierplek raakgeloop waar Swart aan hom om verskoning gevra het vir die aanranding. Jaco Swart (regs) en Edwin Strydom (links) was destyds vriende. (Foto: Verskaf) “Ek dink hy het die verskoning opreg bedoel. Ek het vir hom gesê ek vergewe hom en dat dít wat na sy kant toe kom, sy saak is.” Strydom sê hy deel nie sy storie vir enige soort erkenning nie. “Dit gaan op die ou einde daaroor dat vroue nie weer vasgevang word in so ŉ verhouding nie, en dat vroue wat wel in so ŉ verhouding is, nie sal bang wees om na vore te kom en sulke mans om die verkeerde redes famous te maak nie.” Hy glo ook dat die uitdiening van tronkstraf die enigste manier is waarop Swart werklik sal verander – selfs al dien hy net ŉ jaar of twee uit.